**Bestyrelsens beretning for året 2022**

**Bestyrelsen**

Bestyrelsen har i året 2022 år afholdt 4 ordinære bestyrelsesmøder, samt deltaget i det årlige fællesmøde under Haderslev Vandråd.

**Vedligehold**

2022 har været et år med uforudsete og store udgifter på vedligeholdelseskontoen, idet vi i foråret var nødt til at iværksætte en renovering af rentvands tanken med en udgift på ca. DKK 125000,-

**Fremtidige investeringer / projekter**

Vi har aktuelt ingen planlagte projekter eller renoveringsarbejder.

**Udpumpet/solgt vandmængde**

Vi har i 2022 udpumpet 18522 CBM og dertil importeret 3567 CBM fra HSV under den tidligere nævnte renovering, hvor værket stod stille. Vi har solgt 19372 CBM og skyllet med estimeret 600 CBM.

Det resulterer i et spild for 2022 på ca. 8,1 %

Den grønne afgift afregnes ved et spild > 10 %

**Økonomi**

Som på så mange andre områder i samfundet er det også blevet dyrere at drive vandværk - Elprisen er steget, prisen på vandprøver er steget osv. Bestyrelsen har derfor set sig nødsaget til at hæve CBM-prisen samt det årlige faste bidrag for at kunne opretholde en sammenhængende driftsøkonomi.

Overordnet ser det fornuftigt ud – men økonomien er under pres og tallene vil senere blive gennemgået mere indgående af vandværkets administrator, Michael Munk-Fredslund.

Kommunen som tilsynsmyndighed, har godkendt takstbladet 2023 på baggrund af de fremlagte regnskabs-/budgettal.

**Vandkvalitet**

Vandkvaliteten måles løbende af analysefirmaet Agro Lab iht. de af miljøstyrelsen fastlagte retningslinjer.

Prøveresultater kan ses på hjemmesiden.

**Boringsnært beskyttelsesområde**

På sidste års generalforsamling, fortalte jeg om et tiltag fra landspolitisk side om at holde de såkaldte boringsnære områder fri for erhvervsmæssige sprøjtemidler – i daglig tale kaldet BNBO.

Oplægget fra politikerne var at aftalerne i udgangspunktet skulle være frivillige og være indgået senest med udgangen af 2022. Forhandlingen herom, blev lagt ud til det enkelte vandværk, med kommunen som tilsynsmyndighed. De steder hvor enighed ikke vil kunne nås af frivillighedens vej, vil myndighederne efterfølgende gennemtvinge en aftale.

Hos os i KSV drejer det sig om et areal på 0,47 HA i skovdrift og vi har haft et fint forhandlingsbeløb med den pågældende lodsejer, som blev afsluttet med en frivillig aftale fremsendt til kommunen indenfor tidsfristen. En aftale som Bestyrelsen, med glæde, kan meddele netop er blevet godkendt politisk af Kommunalbestyrelsen.

**Fjernaflæste målere**

Vi har aktuelt monteret 140 fjernaflæste målere og tre mand fra bestyrelsen var i efteråret 2022 på et brugerkursus i Esbjerg hos leverandøren Diehl Metering.

Systemet fungerer ved at der på skraldebilerne er monteret en antenne, som ”logger” målerne når de kører forbi.

Det giver os mulighed for, med jævne mellemrum, at kontrollere aflæsningerne også ved vandbrud.

Det er vigtigt herfra at understrege at det altid er den enkelte grundejers ansvar at holde øje med sit vandforbrug. Bestyrelsen sidder ikke og ser ”ind i systemet” på daglig basis, men bliver vi opmærksom på markante uregelmæssigheder giver vi besked herom.

2023 monteres der yderligere 75 nye målere, således at vi med udgangen af året er halvvejs målerudskiftningerne.

**Hjemmeside**

Jeg skal herfra benytte lejligheden til at minde om vandværkets hjemmeside med oplysninger om Prøveresultater, indkaldelser med mere. Samt muligheden for at tilmelde sig vores mail-service med nyheder omkring eksempelvis driftsforstyrrelser.

[www.kelstrupstrandvandvaerk.dk](http://www.kelstrupstrandvandvaerk.dk)

**Afslutning**

Som altid minder jeg om at opmærksomheden på egne og naboers vandtilslutninger opretholdes, særligt nu hvor vi går over til fjernaflæsning og man ikke længere nødvendigvis kommer i nærkontakt med sin vandmåler ved den årlige aflæsning.

Ved uregelmæssigheder og spørgsmål i øvrigt, kontakt da meget gerne bestyrelsen.

**På bestyrelsens vegne**

**Søren Lind**